Grondwethof beslis: Skaakmat, Brian Molefe - Solidariteit WêreldSolidariteit Wêreld
Tuis › Mediaverklarings › Grondwethof beslis: Skaakmat, Brian Molefe
Solidariteit het vandag aangekondig dat die grondwethof Brian Molefe, voormalige uitvoerende hoof van Eskom, se aansoek om verlof tot appèl van die hand gewys het. Molefe is beveel om feitlik al Solidariteit se koste te betaal. ʼn Lasbrief daarvoor is reeds uitgereik en die balju wag tans op ons instruksie.
Solidariteit gaan onmiddellik met stappe begin om die kostebevel in te vorder en te verseker dat die R10 miljoen wat Molefe uit die Eskom-pensioenfonds geplunder het, terugbetaal word.
Volgens dr. Dirk Hermann, bestuurshoof van Solidariteit, het Molefe alle pogings aangewend om nie ʼn kostebevel aan Solidariteit en ander partye te betaal nie. Hy het gister finaal met koste in die grondwethof misluk. “Ons is verheug oor die uitspraak. ʼn Mens kan net so ver probeer wegkruip in die howe, maar die reg haal jou altyd in. Dit is tragies dat die howe die rol van ʼn persoon se gewete moet speel. Brian Molefe het gepoog om sy verantwoordelikhede deur litigasie te omseil, maar moes self besef het dat hy die kostebevel moet betaal,” sê Hermann.
Molefe se aansoek in die grondwethof volg nadat die hooggeregshof in Pretoria in Januarie 2018 bevind het dat hy hom onregmatig uit die Eskom-pensioenfonds verryk het. Die hooggeregshof het ʼn kostebevel teen die voormalige hoof uitgereik en ten spyte van verskeie mislukte pogings het hy steeds die betaling daarvan in die hoogste hof in die land probeer ontwyk. “Solidariteit is hof-fiks en Brian Molefe het ons onderskat. Ons sal nie ongeregtigheid laat geskied nie,” beklemtoon Hermann.
Hermann voer aan dat hierdie uitspraak in die grondwethof nou die weg baan vir Solidariteit om met verdere strafregtelike stappe teen Molefe voort te gaan. “Solidariteit kry geen reaksie van die Nasionale Vervolgingsgesag nie en het daarom reeds in gesprek getree met adv. Gerrie Nel oor moontlike privaat vervolging.”